Veteranë të luftës në Irak dhe Afganistan flasin mbi rolin amerikan në botë
Në SHBA është sot Dita e Veteranëve, festë kombëtare për të kujtuar dhe nderuar veteranët e të gjitha luftërave.
XXX ... Këta studentë në kolegjin Santa Monica kanë një lidhje të përbashkët. Ata janë veteranë lufte dhe takohen një here në javë për miqësi dhe mbështetje. Për disa prej tyre, realiteti dhe tmerri i luftës është ende shumë i gjallë. Monica Scates shërbeu gjatë gjithë luftës së Gjirit Persik kundër Irakut para 20 vjetësh. Kur u kthye në shtëpi, ajo vuante nga stresi i shkaktuar prej traumës. Më në fund ajo mori kurimin e duhur dhe sapo ka filluar studimet universitare. Veterani i ushtrisë, Daniel Anderson shërbeu në Irak dhe Afganistan. Ai hyri në ushtri sepse nuk po shkonte mirë në universitet. Një veteran tjetër i luftës në Afganistan, Christopher Bellingham, hyri në ushtri për të siguruar të ardhura për studimet universitare. Që të tre kanë shërbyer në ushtri, por ata kanë pikpamje të ndryshme lidhur me kursin e Amerikës në të ardhmen në Irak dhe Afganistan. Monica Scates është kundër tërheqjes së trupave amerikane nga Iraku në fund të këtij viti. Daniel Anderson nuk është i këtij mendimi. Ai nuk është i sigurtë nëse lufta në Irak ishte e vlefshme, si për sa i përket kostos humane ashtu edhe asaj ushtarake. Christopher Bellingham thotë se Shtetet e Bashkuara duhet të tërhiqen edhe nga Afganistani. Por Daniel Anderson thotë se populli afgan ka nevojë për ndihmën amerikane kundër talebanëve. Këta tre veteranë nuk besojnë se amerikanët e vlerësojnë plotësisht misionin e trupave të tyre në Irak dhe Afganistan. Për këtë, ata fajësojnë pjesërisht median amerikane. Përvoja në ushtri po i ndihmon këta tre veteranë të planifikojnë të ardhmen e tyre. Scates dhe Bellingham duan t’i hyjnë një kariere për të ndihmuar veteranët e tjerë të luftës. Anderson dëshiron të bëhet regjizor në mënyrë që të ndajë me të tjerët përvojat e tij.